ΚΑΝΟΝΙΣΜΟΣ ( ΕΟΚ ) αριθ . 886/91 ΤΗΣ ΕΠΙΤΡΟΠΗΣ της 10ης Απριλίου 1991 που τροποποιεί τον κανονισμό ( ΕΟΚ ) αριθ.1443/82 περί θεσπίσεως των λεπτομερειών εφαρμογής του καθεστώτος ποσοστώσεων στον τομέα της ζάχαρης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό ( ΕΟΚ ) αριθ . 1785/81 του Συμβουλίου της 30ής Ιουνίου 1981 περί κοινής οργάνωσης αγοράς στον τομέα της ζάχαρης ( 1 ), όπως τροποποιήθηκε τελευταία από τον κανονισμό ( ΕΟΚ ) αριθ . 464/91 ( 2 ), και ιδίως το άρθρο 28 παράγραφος 8 και το άρθρο 39 δεύτερο εδάφιο,

Εκτιμώντας :

ότι οι επιχειρήσεις παραγωγής ισογλυκόζης, κατ' αντίθεση προς τις επιχειρήσεις παραγωγής ζάχαρης που εξαρτώνται από την παραγωγή ζαχαροτεύτλου ή ζαχαροκαλάμου, δεν επιτρέπεται να καταφεύγουν στη διαδικασία μεταφοράς της παραγωγής μιας περιόδου εμπορίας στην επόμενη -

ότι η παραγωγή ισογλυκόζης έχει μόνιμο χαρακτήρα καθόλη τη διάρκεια της περιόδου εμπορίας για να μπορεί να ανταποκρίνεται γρήγορα και χωρίς διακοπές στη διακύμανση της ζήτησης, η οποία φτάνει στο αποκορύφωμά της στο τέλος και στην αρχή της περιόδου - ότι, εντούτοις, η παραγόμενη ισογλυκόζη είναι δύσκολα αποθηκεύσιμη σε ποσότητες επαρκείς ώστε να καλύπτονται αυτές οι αιχμές της ζήτησης, δεδομένου ότι μια παρατεταμένη περίοδος αποθήκευσης μπορεί να θέσει σε κίνδυνο την απαιτούμενη ακαρπία του προϊόντος - ότι πρέπει λοιπόν, κάτω από αυτές τις συνθήκες, οι επιχειρήσεις παραγωγής ισογλυκόζης να διακόπτουν την παραγωγή τους στο τέλος της περιόδου για να αποφεύγεται η παραγωγή ισογλυκόζης C, η οποία δεν είναι δυνατό να διατεθεί στην εσωτερική αγορά της Κοινότητας -

ότι αυτή η επιζήμια για τις επιχειρήσεις ισογλυκόζης κατάσταση απαιτεί την ανάλογη προσαρμογή των διατάξεων που προβλέπονται σχετικά με τη μηνιαία διαπίστωση της παραγωγής ισογλυκόζης που προβλέπεται από τον κανονισμό ( ΕΟΚ ) αριθ . 1443/82 της Επιτροπής ( 3 ), όπως τροποποιήθηκε τελευταία από τον κανονισμό ( ΕΟΚ ) αριθ . 1964/88 ( 4 ), προσδίδοντας στις εν λόγω διατάξεις ορισμένη ελαστικότητα περιορισμένης μορφής, ώστε να αποφεύγεται η εισαγωγή, με την αυτόματη χρήση της ελαστικότητας αυτής, συστήματος συγκεκαλυμμένων μεταφορών που συνεπάγονται την έμμεση αύξηση των ποσοστώσεων παραγωγής των ενδιαφερόμενων επιχειρήσεων -

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ : Άρθρο 1

Στο άρθρο 3 του κανονισμού ( ΕΟΚ ) αριθ . 1443/82 παρεμβάλλεται η ακόλουθη παράγραφος 2α :

"2α . Κατά παρέκκλιση της παραγράφου 2 πρώτο και δεύτερο εδάφιο, οι αρμόδιες αρχές του κράτους μέλους δύνανται, μετά από έγγραφη αίτηση της επιχείρησης δεόντως αιτιολογημένη, να καθορίζουν :

α ) είτε σωρευτικά την παραγωγή των μηνών Μαΐου και Ιουνίου μιας περιόδου προς καταλογισμό στη συγκεκριμένη περίοδο εμπορίας -

β ) είτε σωρευτικά την παραγωγή του μηνός Ιουνίου μιας περιόδου με εκείνη του μηνός Ιουλίου της επόμενης περιόδου εμπορίας προς καταλογισμό στην τελευταία . Η αίτηση συνυπολογισμού της παραγωγής πρέπει να αναφέρει τουλάχιστον την ποσότητα παραγωγής του μηνός Ιουνίου προς συνυπολογισμό με την παραγωγή του μηνός Ιουλίου . Αυτή η ποσότητα παραγωγής του Ιουνίου που συνυπολογίζεται με την ποσότητα παραγωγής του Ιουλίου δεν είναι δυνατόν να υπερβαίνει το 7 % της ποσότητας των ποσοστώσεων Α και Β της εν λόγω επιχείρησης που εφαρμόζονται στην περίοδο εμπορίας κατά την οποία υποβάλλεται η αίτηση για συνυπολογισμό των ποσοτήτων . Η ποσότητα που προκύπτει από αυτό τον συνυπολογισμό θεωρείται ως η πρώτη παραγωγή της επιχείρησης στο πλαίσιο της ποσόστωσης .

Το κράτος μέλος επαληθεύει την αιτιολόγηση της αίτησης και την αξιολογεί λαμβάνοντας υπόψη την κατάσταση της παραγωγής της επιχείρησης και της ζήτησης στην αγορά, κυρίως όσον αφορά τις ποσοστώσεις και τις εισφορές στην παραγωγή . Η επιχείρηση πρέπει να χρησιμοποιεί μόνο μία από τις μεθόδους που προβλέπονται στο πρώτο εδάφιο .

Μετά από έγκριση του κράτους μέλους, η συγκεκριμένη επιχείρηση παραγωγής ισογλυκόζης ανακοινώνει σε αυτό, πριν από τις 15 του επόμενου Ιουλίου στην περίπτωση που αναφέρεται στο πρώτο εδάφιο στοιχείο α ) και πριν από τις 15 του επόμενου Αυγούσου στην περίπτωση που αναφέρεται στο στοιχείο β), τις ποσότητες, εκφρασμένες σε ξηρά ύλη, που έχουν πραγματικά παραχθεί κατά τη διάρκεια της περιόδου των εν λόγω δύο μηνών, λαμβάνοντας υπόψη την ποσότητα προς συνυπολογισμό που αναφέρεται στο πρώτο εδάφιο στοιχείο β ).

Το κράτος μέλος καθορίζει, βάσει αυτών των ανακοινώσεων, τη σωρευμένη παραγωγή ισογλυκόζης της σχετικής επιχείρησης κατά τη διάρκεια των εν λόγω δύο μηνών προς καταλογισμό στην παραγωγή της περιόδου εμπορίας σύμφωνα με το πρώτο εδάφιο κατά το στοιχείο α ) ή β ), ανάλογα με την περίπτωση, και τις ανακοινώνει χωριστά στην Επιτροπή .

Οι διατάξεις του πρώτου εδαφίου στοιχείο β ) δεν ισχύουν για την τελευταία περίοδο εμπορίας που περιλαμβάνεται στην περίοδο που προβλέπεται στο άρθρο 23 παράγραφος 1 του κανονισμού ( ΕΟΚ ) αριθ . 1785/81." Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων . Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος .

Βρυξέλλες, 10 Απριλίου 1991 . Για την Επιτροπή

Ray MAC SHARRY

Μέλος της Επιτροπής ( 1 ) ΕΕ αριθ . L 177 της 1 . 7 . 1981, σ . 4 . ( 2 ) ΕΕ αριθ. L 54 της 28 . 2 . 1991, σ . 22 . ( 3 ) ΕΕ αριθ . L 158 της 9 . 6 . 1982, σ . 17 . ( 4 ) ΕΕ αριθ . L 173 της 5 . 7 . 1988, σ . 10 .